VALTAKUNNALLISEN VAMMAISNEUVOSTON ASETTAMINEN VUOSILLE 
2001-2003

		
Valtakunnallisesta vammaisneuvostosta annetun valtioneuvoston päätöksen (195/86) mukaisesti valtioneuvosto nimeää vammaisneuvoston jäsenet ja varajäsenet kolmeksi vuodeksi kerrallaan. Nykyisen valtakunnallisen vammaisneuvoston toimikausi päättyy 31.12.2000.

Valtakunnallinen vammaisneuvosto on viranomaisten sekä vammaisten henkilöiden, heidän omaistensa ja vammaisjärjestöjen yhteistoimintaelin yhteiskuntapolitiikan suunnittelua, kehittämistä ja toteuttamista koskevissa, vammaisten henkilöiden elinoloihin ja hyvinvointiin vaikuttavissa asioissa. Vammaisneuvosto toimii sosiaali- ja terveysministeriön sosiaali- ja terveyspalveluosaston yhteydessä.

Vammaisneuvoston tehtävänä on:

1)	seurata yhteiskunnan suunnittelua, päätöksentekoa ja toimenpiteitä vammaisten kansalaisten osallistumismahdollisuuksien ja tasa-arvon edistämiseksi;
2)	tehdä aloitteita ja esityksiä viranomaisille sekä antaa lausuntoja kysymyksistä, jotka liittyvät vammaisten kansalaisten osallistumismahdollisuuksiin ja tasa-arvoon;
3)	edistää vammaisten henkilöiden, heidän järjestöjensä ja viranomaisten yhteistyötä sekä toimia vammaisten kansalaisten vaikutusmahdollisuuksien lisäämiseksi heitä koskevissa asioissa.

Vammaisneuvostossa on puheenjohtaja ja varapuheenjohtaja sekä tarpeellinen määrä muita jäseniä, kuitenkin enintään 16, joilla kaikilla on henkilökohtainen varajäsen. Jäsenistä puolet edustaa vammaisia henkilöitä ja vammaisjärjestöjä sekä muut jäsenet sosiaali- ja terveysministeriön, opetusministeriön, liikenne- ja viestintäministeriön, kauppa- ja teollisuusministeriön, valtiovarainministeriön, ympäristöministeriön ja työministeriön hallinnonaloja.

Sosiaali- ja terveysministeriö on pyytänyt edellä mainittuja ministeriöiden hallinnonaloja ja vammaisjärjestöjä nimeämään jäsenehdokkaansa valtakunnalliseen vammaisneuvostoon ajalle 1.1.2001 – 31.12.2003. Neuvoston jäseniä ja varajäseniä esitettäessä toimintakaudelle 2001 – 2003 lähtökohtana on ollut vammaisjärjestöjen mahdollisimman laaja ja tasapuolinen edustus neuvostossa jäsenyys- ja varajäsenyystehtäviä kierrättämällä.

Esitetty kokoonpano täyttää naisten ja miesten välisestä tasa-arvosta annetun lain 4 §:n edellytyksen siitä, että valtion neuvottelukunnissa tulee olla sekä naisia että miehiä kumpiakin vähintään 40 prosenttia.